Imtella' Awwissu 24, 2021 Rapport: Ruth Castillo L-attività kreattiva fil-Valletta Design Cluster bdiet taqbad ir-ritmu. Dan l-ispazju f'dik li kienet il-biċċerija l-antika li ġiet restawrata b'investiment ta' għaxar miljun u erba' mitt elf ewro, qed iservi wkoll bħala spazju għall-komunità Beltija u mhux biss. Mindu fetaħ il-bibien tiegħu ftit tax-xhur ilu, il-Valletta Design Cluster – fil-binja li dari serviet fost oħrajn bħala biċċerija l-antika – beda jaqdi l-funzjoni tiegħu bħala inkubatur tal-kreattività. Iċ-Chairman tal-Aġenzija Kulturali tal-Belt Valletta, Jason Micallef, qal li dan il-post ġibed l-interess ukoll ta' bosta intrapriżi żgħar u kumpaniji awdjoviżivi. "Pereżempju hawn diġà ġew irrekordjati programmi li dehru u oħrajn li se jidhru aktar tard fuq l-istazzjon nazzjonali u stazzjonijiet lokali oħrajn, imma wkoll qed ikun użat minn kantanti, gruppi fejn jiġu hawnhekk u jniedu l-albums tagħhom. Naturalment qiegħed iservi bħala spazju bl-aktar mod essenzjali tal-kreattività u l-produzzjoni – dak li twaqqaf għalih", qal is-Sur Micallef. Is-Sur Micallef qal li l-Valletta Design Cluster huwa wkoll spazju għall-komunità fejn isiru korsijiet fil-gastronomija u riċetti antiki Maltin. Żied li anke l-bejt ta' din il-binja qed jintuża wara li nbidel fi ġnien bi speċi endemiċi, xtieli u arbuxelli Maltin. "Kuntenti ħafna b'dan l-ispazju għax qed iservi għal dak li ħlomna u b'mod speċjali huwa legat qawwi ta' Valletta 2018 taħt it-tmexxija tal-Aġenzija Kulturali tal-Belt Valletta", qal Micallef. Il-Valletta Design Cluster jinkludi fost oħrajn laboratorju, kċina industrija, spazji għat-tagħlim u għar-riflessjoni, spazji fejn in-nies tiltaqa', fejn jittellgħu produzzjonijiet, u anke fejn wieħed jagħmel prototipi biex eventwalment jinħolqu u jmorru fis-suq. Is-Sur Micallef qal li jipprovdi wkoll spazji fejn jinkrew minn gradwati ġodda għal start-ups b'mod partikolari fil-qasam tal-kreattività. "Imbagħad ukoll dan l-ispazju qed noffruh bla ħlas skont applikazzjonijiet li naraw għall-komunità Beltija, għaqdiet Beltin, għaqdiet reliġjużi Beltin, għaqdiet sportivi. L-għaqdiet kollha li b'xi mod jew ieħor jaħdmu għall-ġid tal-komunità fil-Belt fejn dan jingħatalhom ukoll bla ħlas skont naturalment l-ispazju li jkun hawn available", qal Micallef. Il-Valletta Design Cluster huwa aċċessibbli għal persuni b'diżabilità u oħrajn bi problemi ta' mobbiltà.